Iași
Iași (eesti hääldus [j'aši], rumeenia hääldus [jaʃʲ]) on linn Rumeenias, Iași maakonna keskus. Asub Pruti jõe ääres, umbes 500 km Bukarestist põhjas. Iași on elanike arvult neljas linn Rumeenias. Linna on esmamainitud 1408. aastal. Linn oli aastatel 1564–1859 Moldova vürstiriigi, 1859–1862 Ühendatud vürstiriikide ja 1916–1918 Rumeenia Kuningriigi pealinn. 1860. aastal asutati Iașis esimene ülikool Rumeenias – Alexandru Ioan Cuza Ülikool.